Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση, για 24η φορά, της οδηγίας 76/769/ΕΟΚ του Συμβουλίου σχετικά με τους περιορισμούς κυκλοφορίας στην αγορά και χρήσης μερικών επικίνδυνων ουσιών και παρασκευασμάτων (πενταβρωμοδιφαινυλαιθέρας)

(υποβληθείσα από την Επιτροπή)

ΕΠΕΞΗΓΗΜΑΤΙΚΟ ΥΠΟΜΝΗΜΑ

εισαγωγη και πλαισιο

Ο πενταβρωμοδιφαινυλαιθέρας (πενταΒΔΑ) είναι ένα βρωμιωμένο επιβραδυντικό φλόγας που χρησιμοποιείται σχεδόν αποκλειστικά για την παρασκευή μαλακού αφρού πολυουρεθάνης για τα έπιπλα και τις ταπετσαρίες. Ανήκει σε μια ομάδα δέκα ουσιών, τους πολυβρωμιωμένους διφαινυλαιθέρες. Διατίθενται στην αγορά τρία επιβραδυντικά φλόγας από πολυβρωμιωμένους διφαινυλαιθέρες. Τα άλλα δύο, ο δεκαΒΔΑ και ο οκταΒΔΑ, χρησιμοποιούνται σε εφαρμογές διαφορετικές από τον αφρό πολυουρεθάνης. Η προτεινόμενη οδηγία θα εισαγάγει εναρμονισμένες διατάξεις για την κυκλοφορία στην αγορά και τη χρήση του πενταΒΔΑ.

Οι κίνδυνοι του πενταΒΔΑ για το περιβάλλον αξιολογήθηκαν στον κανονισμό (ΕΟΚ) αριθ. 793/93 του Συμβουλίου για την αξιολόγηση και τον έλεγχο των κινδύνων από τις υπάρχουσες ουσίες. Η αξιολόγηση του κινδύνου προσδιόρισε την ανάγκη για μείωση των κινδύνων του πενταΒΔΑ για το περιβάλλον από την παραγωγή και τη χρήση αφρού πολυουρεθάνης που περιέχει πενταΒΔΑ. Στη γνώμη της 4ης Φεβρουαρίου 2000, η Επιστημονική Επιτροπή για την Τοξικότητα, την Οικοτοξικότητα και το Περιβάλλον (CSTEE) επιβεβαίωσε τα συμπεράσματα της αξιολόγησης του πενταΒΔΑ όσον αφορά την ανάγκη για μείωση των κινδύνων προκειμένου να προστατευθεί το περιβάλλον. Επιπλέον, η CSTEE επιβεβαίωσε, στη γνώμη της 19ης Ιουνίου 2000, τον προβληματισμό σχετικά με την έκθεση βρεφών, τα οποία βρίσκονται σε γαλουχία, σε πενταΒΔΑ και ότι τα αυξανόμενα επίπεδα πενταΒΔΑ στο μητρικό γάλα μπορεί να οφείλονται σε χρήση που δεν έχει ακόμη προσδιοριστεί.

Η Επιτροπή εξέδωσε στις xx.xx.2001 σύσταση στο πλαίσιο του κανονισμού (ΕΟΚ) αριθ. 793/93 σχετικά με μια στρατηγική για τη μείωση του κινδύνου που θα προβλέπει περιορισμούς στην εμπορία και τη χρήση του πενταΒΔΑ και των ειδών που περιέχουν πενταΒΔΑ προκειμένου να ελεγχθεί ο κίνδυνος του περιβάλλοντος από την παραγωγή και τη χρήση αφρών πολυουρεθάνης. Συνέστησε επίσης τα οποιαδήποτε μέτρα να λαμβάνουν υπόψη τον προβληματισμό σχετικά με τα βρέφη που εκτίθενται σε κίνδυνο μέσω του γάλακτος.

Με βάση την αξιολόγηση του κινδύνου και τη συνιστώμενη στρατηγική για τη μείωσή του στο πλαίσιο του κανονισμού (ΕΟΚ) αριθ. 793/93 και λαμβανομένης υπόψη της αρχής της προφύλαξης (ανακοίνωση της Επιτροπής σχετικά με την αρχή της προφύλαξης, COM/2000/0001), η Επιτροπή προτείνει να περιοριστεί η εμπορία και η χρήση του πενταΒΔΑ και των ειδών που περιέχουν πενταΒΔΑ.

Οι διαθέσιμοι στο εμπόριο διφαινυλαιθέρες τεχνικού βαθμού είναι μίγματα και περιέχουν μόρια με διαφορετικούς αριθμούς ατόμων βρωμίου. Ο πενταΒΔΑ βρίσκεται επίσης σε μικρές συγκεντρώσεις στον οκταβρωμοδιφαινυλαιθέρα (οκταΒΔΑ) τεχνικού βαθμού. Οι πιθανοί κίνδυνοι του οκταΒΔΑ (τεχνικού βαθμού) αξιολογούνται ήδη στο πλαίσιο του κανονισμού (ΕΟΚ) αριθ. 793/93 και μπορεί να προταθεί η λήψη μέτρων για τη μείωση του κινδύνου, εφόσον κριθεί αναγκαίο, μόλις ολοκληρωθεί η σχετική αξιολόγηση.

Υπάρχουν αναλυτικές τεχνικές, όπως η GC-MS (αέριος χρωματογραφία-φασματομετρία μάζας) για τον ποσοτικό προσδιορισμό του πενταΒΔΑ και μπορεί να γίνει διάκριση, για τις εν λόγω τεχνικές, μεταξύ τεχνικών βαθμών οκταΒΔΑ και πενταΒΔΑ.

αιτιολογηση τησ προτασησ και τεκμηριωση τησ επικουρικοτητασ

Ποιοι είναι οι στόχοι της πρότασης σε σχέση με τις υποχρεώσεις της Κοινότητας; Οι στόχοι της πρότασης είναι η διατήρηση της Εσωτερικής Αγοράς καθώς και η προστασία της ανθρώπινης υγείας και του περιβάλλοντος, λαμβανομένων υπόψη των πορισμάτων της αξιολόγησης του κινδύνου.

Ποιες είναι οι μορφές δράσης που έχει στη διάθεσή της η Κοινότητα; Η μόνη μορφή δράσης που έχει στη διάθεσή της η Κοινότητα είναι μια πρόταση για την τροποποίηση, για 24η φορά, της οδηγίας 76/769/ΕΟΚ.

Είναι απαραίτητη η θέσπιση ενιαίων κανόνων; Δεν αρκεί να οριστούν στόχοι που να επιτευχθούν από τα κράτη μέλη; Η προτεινόμενη 24η τροποποίηση θεσπίζει ενιαίους κανόνες σχετικά με τον πενταΒΔΑ προκειμένου να διατηρηθεί η Εσωτερική Αγορά. Εγγυάται επίσης ένα υψηλό επίπεδο προστασίας της υγείας και του περιβάλλοντος. Η προτεινόμενη 24η τροποποίηση είναι ο μόνος τρόπος για να επιτευχθούν αυτοί οι στόχοι. Δεν αρκεί απλώς να οριστούν στόχοι.

λογικη τησ προτασησ

Η αξιολόγηση του κινδύνου στο πλαίσιο του κανονισμού (ΕΟΚ) αριθ. 793/93 προσδιορίζει κινδύνους σχετικά με τον πενταΒΔΑ και μια στρατηγική για τη μείωση των εν λόγω κινδύνων. Η πρόταση της Επιτροπής εφαρμόζει, με εναρμονισμένο τρόπο, τη στρατηγική μείωσης των κινδύνων που προβλέπεται στον κανονισμό (ΕΟΚ) αριθ. 793/93 και εμποδίζει τον κατακερματισμό της Εσωτερικής Αγοράς μέσω μονομερών δράσεων από πλευράς των κρατών μελών.

κοστοσ και οφελη

Κόστος Η προτεινόμενη οδηγία θα δημιουργήσει ασήμαντα μόνο προβλήματα στη βιομηχανία ή στο εμπόριο. Υπάρχουν διαθέσιμα κατάλληλα εναλλακτικά επιβραδυντικά φλόγας, τόσο από τεχνική όσο και από οικονομική άποψη. Το κόστος είναι ασήμαντο, τόσο από πλευράς του εφάπαξ κόστους προσαρμογής όσο και από πλευράς του ετήσιου κόστους, σε σύγκριση με τον κύκλο εργασιών των σχετικών τομέων.

Οφέλη Τα οφέλη της πρότασης είναι η διατήρηση της Εσωτερικής Αγοράς και η προστασία της υγείας και του περιβάλλοντος. Η πρόταση δεν θα επιφέρει μεγαλύτερους κινδύνους από φωτιές ή μεγαλύτερους κινδύνους στο περιβάλλον δεδομένου ότι υπάρχει διαθεσιμότητα κατάλληλων εναλλακτικών επιβραδυντικών φλόγας.

αναλογικοτητα

Η 24η τροποποίηση θα επιφέρει οφέλη τόσο από πλευράς ενιαίας αγοράς όσο και από πλευράς προστασίας της υγείας και του περιβάλλοντος. Τα οφέλη αυτά θα επιτευχθούν με χαμηλό κόστος.

διαβουλευσεισ που πραγματοποιηθηκαν κατα την προετοιμασια του σχεδιου τησ 24ησ τροποποιησησ

Κατά την προετοιμασία της πρότασης πραγματοποιήθηκαν διαβουλεύσεις στις οποίες έλαβαν μέρος εμπειρογνώμονες από τα κράτη μέλη και τη βιομηχανία, εκπροσωπούμενη από το CEFIC (Ευρωπαϊκό Συμβούλιο Χημικής Βιομηχανίας).

συμφωνια με τη συνθηκη

Η πρόταση αυτή αποσκοπεί στη διατήρηση της Εσωτερικής Αγοράς και, παράλληλα, στην εξασφάλιση υψηλού επιπέδου προστασίας της υγείας και του περιβάλλοντος, και, ως εκ τούτου, είναι σύμφωνη με το άρθρο 95 (3) της συνθήκης.

διαβουλευση με το ευρωπαϊκο κοινοβουλιο και την οικονομικη και κοινωνικη επιτροπη

Σύμφωνα με το άρθρο 95 της συνθήκης, εφαρμόζεται η διαδικασία συναπόφασης με το Ευρωπαϊκό Κοινοβούλιο. Πρέπει να ζητηθεί η γνώμη της Οικονομικής και Κοινωνικής Επιτροπής.

2001/0018 (COD)

Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση, για 24η φορά, της οδηγίας 76/769/ΕΟΚ του Συμβουλίου σχετικά με τους περιορισμούς κυκλοφορίας στην αγορά και χρήσης μερικών επικίνδυνων ουσιών και παρασκευασμάτων (πενταβρωμοδιφαινυλαιθέρας)

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 95,

την πρόταση της Επιτροπής [1],

[1] ΕΕ C , , σ. .

τη γνώμη της Οικονομικής και Κοινωνικής Επιτροπής [2],

[2] ΕΕ C , , σ. .

αποφασίζοντας σύμφωνα με τη διαδικασία που αναφέρεται στο άρθρο 251 της συνθήκης [3],

[3] ΕΕ C , , σ. .

Εκτιμώντας τα εξής:

(1) Σύμφωνα με το άρθρο 14 της συνθήκης, πρέπει να δημιουργηθεί ένας χώρος χωρίς εσωτερικά σύνορα, μέσα στον οποίο εξασφαλίζεται η ελεύθερη κυκλοφορία των εμπορευμάτων, των προσώπων, των υπηρεσιών και των κεφαλαίων.

(2) Οι κίνδυνοι του πενταΒΔΑ για το περιβάλλον αξιολογήθηκαν στον κανονισμό (ΕΟΚ) αριθ. 793/93 του Συμβουλίου της 23ης Μαρτίου για την αξιολόγηση και τον έλεγχο των κινδύνων από τις υπάρχουσες ουσίες [4]. Η αξιολόγηση του κινδύνου προσδιόρισε την ανάγκη για μείωση των κινδύνων του πενταΒΔΑ για το περιβάλλον. Στη γνώμη της 4ης Φεβρουαρίου 2000, η Επιστημονική Επιτροπή για την Τοξικότητα, την Οικοτοξικότητα και το Περιβάλλον (CSTEE) επιβεβαίωσε τα συμπεράσματα της αξιολόγησης του πενταΒΔΑ όσον αφορά την ανάγκη για μείωση των κινδύνων προκειμένου να προστατευθεί το περιβάλλον. Επιπλέον, η CSTEE επιβεβαίωσε, στη γνώμη της 19ης Ιουνίου 2000, τον προβληματισμό σχετικά με την έκθεση βρεφών, τα οποία βρίσκονται σε γαλουχία, σε πενταΒΔΑ και ότι τα αυξανόμενα επίπεδα πενταΒΔΑ στο μητρικό γάλα μπορεί να οφείλονται σε χρήση που δεν έχει ακόμη προσδιοριστεί.

[4] ΕΕ L 84, 5.4.1993, σ. 1.

(3) Η Επιτροπή εξέδωσε σύσταση [5] στο πλαίσιο του κανονισμού (ΕΟΚ) αριθ. 793/93 σχετικά με μια στρατηγική για τη μείωση του κινδύνου από το πενταΒΔΑ, που θα προβλέπει περιορισμούς στην εμπορία και τη χρήση του, προκειμένου να ελεγχθεί ο κίνδυνος για το περιβάλλον. Συνέστησε επίσης τα οποιαδήποτε μέτρα να λαμβάνουν υπόψη τις τον προβληματισμό σχετικά με τα βρέφη που εκτίθενται σε κίνδυνο μέσω του γάλακτος.

[5] ΕΕ C , , σ. .

(4) Προκειμένου να προστατευθεί η υγεία και το περιβάλλον, θα πρέπει να απαγορευθούν η διάθεση στην αγορά και η χρήση του πενταΒΔΑ και η διάθεση στην αγορά ειδών που περιέχουν πενταΒΔΑ.

(5) Οι διαθέσιμοι στο εμπόριο διφαινυλαιθέρες τεχνικού βαθμού είναι μίγματα και περιέχουν μόρια με διαφορετικούς αριθμούς ατόμων βρωμίου. Ο οκταβρωμοδιφαινυλαιθέρας (οκταΒΔΑ) τεχνικού βαθμού περιέχει πενταΒΔΑ, εκτός από, κυρίως, οκταΒΔΑ και επταΒΔΑ. Ο οκταΒΔΑ αποτελεί ήδη αντικείμενο αξιολόγησης κινδύνου στο πλαίσιο του κανονισμού (ΕΟΚ) αριθ. 793/93. Η αξιολόγηση αυτή του κινδύνου δεν έχει ακόμη ολοκληρωθεί και μολονότι ενδέχεται να προταθούν στο μέλλον μέτρα για τη μείωση του κινδύνου, η παρούσα πρόταση δεν θα πρέπει να περιορίζει τον οκταΒΔΑ τεχνικού βαθμού .

(6) Η παρουσία πενταΒΔΑ σε συγκεντρώσεις υψηλότερες από 0,1% μπορεί να ανιχνευθεί με τη χρήση τυποποιημένων αναλυτικών τεχνικών όπως η GC-MS (αέριος χρωματογραφία-φασματομετρία μάζας). Μπορεί να γίνει διάκριση, στις τεχνικές αυτές, μεταξύ τεχνικών βαθμών οκταΒΔΑ και πενταΒΔΑ.

(7) Η παρούσα οδηγία δεν θίγει την κοινοτική νομοθεσία η οποία ορίζει τις ελάχιστες απαιτήσεις για την προστασία των εργαζομένων που περιλαμβάνονται στην οδηγία 89/391/ΕΟΚ του Συμβουλίου της 12ης Ιουνίου 1989 σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία [6] και στις επιμέρους οδηγίες που βασίζονται σ'αυτήν, και ιδίως στην οδηγία 90/394/ΕΟΚ του Συμβουλίου της 28ης Ιουνίου 1990 σχετικά με την προστασία των εργαζομένων από τους κινδύνους που συνδέονται με την έκθεση σε καρκινογόνους παράγοντες κατά την εργασία (έκτη ειδική οδηγία κατά την έννοια του άρθρου 16, παράγραφος 1 της οδηγίας 89/391/ΕΟΚ) [7] και στην οδηγία 98/24/ΕΚ για την προστασία της υγείας και ασφάλειας των εργαζομένων κατά την εργασία από κινδύνους οφειλόμενους σε χημικούς παράγοντες.

[6] ΕΕ L 183, 29.6.1989, σ. 1.

[7] ΕΕ L 196, 26.7.1990, σ. 1.

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Το παράρτημα Ι της οδηγίας 76/769/ΕΟΚ τροποποιείται σύμφωνα με το παράρτημα της παρούσας οδηγίας.

Άρθρο 2

Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία πριν από τις 31 Δεκεμβρίου 2002 [ένα έτος μετά την ημερομηνία έναρξης ισχύος της]. Ενημερώνουν αμέσως την Επιτροπή σχετικά.

Εφαρμόζουν τις διατάξεις αυτές από την 1η Ιουλίου 2003 [δεκαοκτώ μήνες μετά την έναρξη ισχύος της παρούσας οδηγίας].

Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

Άρθρο 3

Η παρούσα οδηγία αρχίζει να ισχύει την 20ή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Η Πρόεδρος Ο Πρόεδρος

ΠΑΡΑΡΤΗΜΑ

Το ακόλουθο σημείο [XX] προστίθεται στο παράρτημα Ι της οδηγία 76/769/ΕΟΚ:

«[XX] πενταβρωμιούχο παράγωγο του διφαινυλαιθέρα

C12H5Br5O // 1. Δεν μπορεί να κυκλοφορεί στην αγορά ή να χρησιμοποιείται ως ουσία ή ως συστατικό παρασκευασμάτων σε συγκεντρώσεις μεγαλύτερες από 0,1 % κατά μάζα.

2. Δεν μπορούν να κυκλοφορούν στην αγορά είδη που περιέχουν, τα ίδια ή επιβραδυντικά φλόγας μέρη τους, την ουσία αυτή σε συγκεντρώσεις μεγαλύτερες από 0,1% κατά μάζα.

3. Κατά παρέκκλιση, οι διατάξεις αυτές δεν ισχύουν για τον οκταβρωμοδιφαιλυναιθέρα τεχνικού βαθμού, εφόσον περιέχει πενταβρωμιούχο παράγωγο του διφαινυλαιθέρα σε ποσοστό μικρότερο από 5% κατά μάζα.»